«Nav» har flere betydninger.
**Denne artikkelen bygger på én eller flere primærkilder og/eller kilde(r) som er nært knyttet til artikkelens emne.** Du bør forsyne enkeltpåstandene i saken med referanser med kildehenvisninger som lar seg verifisere gjennom pålitelige, uhildede sekundær- eller tertiærkilder.

NAV Hamar
NAV Tromsø
**NAV** (**Arbeids- og velferdsforvaltningen**, opprinnelig **Ny arbeids- og velferdsforvaltning**) består av den statlige Arbeids- og velferdsetaten (herunder Arbeids- og velferdsdirektoratet) og de delene av kommunenes sosialtjenester som inngår i de felles lokale kontorene. NAV har ca. 22000 medarbeidere, herav ca. 15 500 i Arbeids- og velferdsetaten og ca. 6 500 i kommunene.

Lederen for NAV har tittelen arbeids- og velferdsdirektør.

NAV-reformen
------------

Utdypende artikkel: NAV-reformen

Muligheten for en felles etat for arbeid, trygd og sosialtjenester ble først bedt utredet av Stortinget i desember 2001. Stortinget mente dette kunne løse problemet med at personer ble kasteballer mellom arbeidsmarkedsetaten (Aetat), trygdeetaten og den kommunale sosialtjenesten. Bondevik II svarte med å foreslå to etater. Også Rattsø-utvalget som la fram NOU 2004:13 i juni 2004, foreslo to etater for å begrense utfordringene med omstilling og ledelsesutfordringer når det gjaldt å samle et stort antall ulike oppgaver innen én etat. 

I mars 2005 hadde imidlertid vinden snudd, og da Bondevik II la frem st. prp. 46 «Ny arbeids- og velferdsforvaltning», ble det foreslått én etat. Forslaget fikk bred tilslutning i Stortinget, og 1. juli 2006 ble NAV offisielt etablert. Det første NAV-kontoret åpnet i Trøgstad i Østfold i oktober samme år. Det siste av 457 kontorer åpnet i Kristiansand i april 2011, noe som markerte en avslutning på organiseringen av NAV-reformen.

Ifølge myndighetene var hensikten med NAV-reformen å bryte med etablert norsk trygde- og stønadspolitikk, og legge kraft bak arbeidslinja: «Dagens organisering er i for stor grad preget av en historisk bakgrunn med en annen avveining mellom politiske mål og hensyn», står det i innstillingen fra Rattsøutvalget (NOU 2004:13).

I kjølvannet av arbeids- og velferdsdirektør Joakim Lystads avgang 10.04.2015 uttalte professor Terje P. Hagen, som ledet et evalueringsutvalg av NAV i 2010, at «det var et feilgrep å etablere NAV», mens Carl I. Hagen mente at «det er for sent å reversere det nå.»

Navn
----

NAV var opprinnelig en forkortelse for *Ny arbeids- og velferdsforvaltning*, men er nå et egennavn og var et registrert varemerke. NAV skriver navnet med store bokstaver (majuskel, også kalt versal).

Organisasjon
------------

Organisasjonskart
### Lokale NAV-kontorer

Det er lokale NAV-kontorer i alle norske kommuner. Ved disse kontorene skal brukerne normalt møte et integrert kontor der ansatte i arbeids- og velferdsetaten og kommunens sosialtjeneste jobber sammen om å finne gode løsninger for brukerne. Det er første gang stat og kommune samarbeider så tett om en felles tjeneste. NAV ble opprettet med hjemmel i arbeids- og velferdsforvaltningsloven av 2006. NAV er i utøvelsen av sitt arbeid bundet av bestemmelsene i Forvaltningsloven.

Minstekravet til et NAV-kontor er økonomisk sosialhjelp og kvalifiseringsprogram (henholdsvis sosialtjenesteloven kapittel 5 og 5A) fra kommunen og hele det statlige tjenestespekteret fra de tidligere trygdeetaten og Aetat.[]

Den lokale samarbeidsavtalen fastsetter hvilke tjenester det enkelte kontor tilbyr utover minstekravet.

### NAV Arbeid og Ytelser

NAV Arbeid og Ytelser (NAY) utfører vedtak i NAV-systemet, basert på innstilling fra lokale NAV-kontor. De har ikke direkte publikumskontakt. Vedtak fattet av NAY skal påklages til det lokale kontoret, dernest til NAV Klageinstans.

Ikke alle fylker har en NAY-enhet, det er 21 avdelingskontorer med 10 underavdelinger. Saker må dermed tidvis behandles i et annet fylke enn det NAV-klienten bor i.

Hierarkisk er NAY direkte underordnet Arbeids- og velferdsdirektoratet.

### NAV Hjelpemiddelsentral

NAV har hjelpemiddelsentraler knyttet til de lokale avdelingene. Sentralene har ansvar for å bistå funksjonshemmede med nødvendige hjelpemidler. Offentlige instanser og andre med ansvar for å løse funksjonshemmedes problemer kan bruke sentralene som ressurs- og kompetansesenter. Hjelpemiddelsentral ene skal sikre at hjelpemidler forvaltes forsvarlig og i tråd med folketrygdens regler.

Historikk
---------

### NAV Kompetansesenter for tilrettelegging og deltakelse

NAV Kompetansesenter for tilrettelegging og deltakelse var et kompetansesenter tilknyttet NAV som ble nedlagt 31. desember 2016. Det skulle bidra til at mennesker med nedsatt funksjonsevne ble inkludert i utdanning og arbeidsliv. Kompetansesenteret skulle bistå i komplekse brukersaker for funksjonshemmede i utdanning og arbeidsliv, men også for de som ikke kunne delta i arbeidslivet.

I mars 2011 ble fire spesialenheter innen NAV Hjelpemidler og tilrettelegging slått sammen til et nasjonalt fagmiljø. Kompetansesenteret var lokalisert i Oslo, og besto av 55 ansatte (pr jan 2012) fra de tidligere kompetansemiljøene:

* Fagenheten for NAV Hjelpemidler og tilrettelegging
* NAV Nordnorsk IKT-senter (NONITE)
* NAV Senter for IKT-hjelpemidler (NAV SIKTE)
* NAV Senter for yrkesrettet attføring (SYA)

Referanser
----------

1. ↑  Om NAV Arkivert 13. november 2013 hos Wayback Machine.
2. ↑  NAV: *Organiseringen av NAV.* besøkt 19. mars 2024
3. ↑  Arbeids- og velferdsforvaltninga (NAV)
4. ↑
5. ↑  «Innstilling fra sosialkomiteen om samordning av Aetat, trygdeetaten og sosialtjenesten». Stortinget. 13. mai 2003.
6. ↑  «Bakgrunnen for NAV-reformen». Arbeids- og sosialdepartementet. 09.06.2010.
7. ↑  «Ny arbeids- og velferdsforvaltning». Arbeids- og sosialdepartementet.
8. ↑  «St.meld. nr. 9 (2006-2007) - Mål og prinsipper for arbeids- og velferdsforvaltningens organisering og arbeidsmåte». Arbeids- og sosialdepartementet.
9. ↑  Milepæler i NAV-reformen (regjeringen.no)
10. ↑  Bakgrunnen for NAV-reformen (regjeringen.no)
11. ↑  Det siste NAV-kontoret er åpnet (regjeringen.no 12. april 2011)
12. ↑  «NOU 2004: 13 - En ny arbeids- og velferdsforvaltning». Arbeids- og sosialdepartementet.
13. ↑  «– Det var et feilgrep å etablere Nav». *nrk.no*. 10.04.2015.
14. ↑  Varemerket "nav" Innehaver "Arbeids- og velferdsetaten (NO)"[*død lenke*] "Kombinert eller rent figurmerke" hvor "nav" er satt i minuskel(små bokstaver) Patentstyret.no
15. ↑  Kva er NAV? nav.no "Kva tyder NAV? NAV er namnet på Arbeids- og velferdsforvaltninga. NAV var opphavleg forkorting for Ny Arbeids- og Velferdsforvaltning. NAV er no eit eigenamn og ei merkevare, og vi skriv det med store bokstavar. "
16. ↑  Finn NAV-kontor Arkivert 16. januar 2017 hos Wayback Machine.
17. ↑  «Adresser til NAV Arbeid og ytelser for krav om sykepenger - www.nav.no». *NAV* **(norsk)**. Arkivert fra originalen 19. januar 2019. Besøkt 19. januar 2019.
18. ↑  «Arkivert kopi». Arkivert fra originalen 19. januar 2019. Besøkt 19. januar 2019.
19. ↑  «NAV Kompetansesenter for tilrettelegging og deltakelse - Arbeid - NAV». *archive.is*. 27. juni 2013. Archived from the original on 27. juni 2013. Besøkt 19. januar 2019. CS1-vedlikehold: Uheldig URL (link)

Eksterne lenker
---------------

* (no) Offisielt nettsted Rediger på Wikidata
* (no) NAV på Twitter Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** GND **·** ISNI **·** BNF **·** BNF (data)
 |